b'\n_START_ARTICLE_\nPartizanske smu\xc4\x8dine Cerkno 1945\n_START_PARAGRAPH_\nPartizanske smu\xc4\x8dine Cerkno 1945 so bilo partizansko smu\xc4\x8darko tekmovanje, ki je potekalo 20. in 21. januarja 1945 v okolici Cerknega v treh disciplinah, patruljnem teku na smu\xc4\x8deh, veleslalomu in smu\xc4\x8darskih skokih.\n_START_SECTION_\nTekmovanje\n_START_PARAGRAPH_\nTekmovanje je potekalo v \xc4\x8dasu, ko so v Sloveniji potekali \xc5\xa1e zadnji boji Druge svetovne vojne, zato je bilo Cerkno v krogu 80-ih kilometrov obdano s skoraj 15.000 pripadniki nem\xc5\xa1kih in drugih sovra\xc5\xbenih enot. Zaradi tega in snega nekaterim ni uspelo pravo\xc4\x8dasno priti na kraj tekmovanja. Na prizori\xc5\xa1\xc4\x8du se je zbralo ve\xc4\x8d kot tiso\xc4\x8d gledalcev, med katerimi je bilo tudi veliko zavezni\xc5\xa1kih vojakov._NEWLINE_V patruljnem teku na smu\xc4\x8deh je 20. januarja nastopilo 7 patrulj s po tremi tekmovalci. Zmagala je patrulja Pre\xc5\xa1ernove brigade, druga je bila patrulja Vojkove brigade, tretja pa patrulja Gradnikove brigade._NEWLINE_Na tekmovanju v veleslalomu, ki se je odvijalo 21. januarja, je zmagal Janez \xc5\xa0tefe, drugo mesto je osvojil Rudi Fin\xc5\xbegar, tretje pa Marjan Masterl._NEWLINE_Na tekmovanju v smu\xc4\x8darskih skokih, ki je prav tako potekala 21. januarja, je zmagal Rudi Fin\xc5\xbegar, drugo mesto je osvojil Alojz Poto\xc4\x8dnik, tretje pa Janez \xc5\xa0tefe.\n_START_SECTION_\nSpominsko tekmovanje\n_START_PARAGRAPH_\nV spomin na tekmovanje so 9. marca 1975 na \xc4\x8crnem vrhu priredili prve spominske smu\xc4\x8darske tekme, ki od tedaj potekajo vsako leto. Leta 1981 so na tekmovanju prvi\xc4\x8d nastopili jugoslovanski vojaki, v naslednjih letih pa so za\xc4\x8deli nastopati tudi pripadniki Teritorialne obrambe Slovenije. Po letu 1991 so v Cerknem za\xc4\x8deli tekmovati tudi veterani vojne za Slovenijo, z nastopom italijanske ekipe A.N.A. pa tekmovanje dobiva tudi mednarodni zna\xc4\x8daj.'